
Ocenjevalna shema pri predmetu Psihološke intervencije s pomočjo živali
Ocenjevanje pri predmetu Psihološke intervence s pomočjo živali je namenjeno preverjanju konceptualnega in teoretičnega razumevanja področja, sposobnosti kritične presoje raziskovalnih dokazov ter uporabe pridobljenega znanja pri načrtovanju strokovno in etično odgovornih intervencij. Poseben poudarek je namenjen refleksivni praksi, razumevanju profesionalnih vlog in meja kompetenc ter upoštevanju dobrobiti uporabnikov in živali.
Pri predmetu boste ocenjeni na podlagi treh medsebojno povezanih obveznosti:
	Element ocene
	Delež v končni oceni

	Skupinska naloga: pregled ponudnikov in raziskav ter sodelovanje na okrogli mizi
	30 %

	Individualno refleksivno poročilo
	40 %

	Individualna študija primera
	30 %

	Skupaj
	100 %


Skupinska naloga preverja sposobnost pregledovanja in kritične primerjave raziskovalnih ter strokovnih virov. Refleksivno poročilo je usmerjeno v vrednotenje lastnega učenja in profesionalnega razvoja. Študija primera preverja sposobnost uporabe psihološkega znanja pri presoji potreb in načrtovanju intervencije.
Podporo pri pripravi posameznih izdelkov boste prejeli med predavanji, vajami in konzultacijami. Roki in način oddaje bodo določeni v navodilih predmeta.

1. Skupinska naloga: pregled raziskav in ponudnikov intervenc s pomočjo živali in aktivnosti s pomočjo živali ter okrogla miza
30 % končne ocene, 30 točk
Namen naloge
V okviru skupinske naloge boste pripravili strukturiran pregled ponudnikov in znanstvenih raziskav na področju intervencij in aktivnosti s pomočjo živali. Namen naloge je razvijati sposobnost sistematičnega iskanja informacij, kritične presoje virov in povezovanja raziskovalnih ugotovitev s strokovno prakso.
Pregled bo osredotočen na Slovenijo ter primerjavo s sosednjimidržavami Posebno pozornost boste namenili ciljnim populacijam, oblikam izvajanja, strokovnim kompetencam, dobrobiti živali in spremljanju izidov.
Cilji naloge
Z nalogo boste razvijali sposobnost:
· načrtovanja in dokumentiranja preglednega postopka iskanja;
· razlikovanja med javnimi opisi programov in raziskovalnimi dokazi o njihovih izidih;
· primerjave različnih oblik vključevanja živali v strokovno delo;
· prepoznavanja informacijskih in raziskovalnih vrzeli;
· oblikovanja utemeljenih vprašanj za nadaljnje raziskovanje;
· strokovnega sodelovanja in argumentirane razprave.
Organizacija dela
Vsaka skupina obravnava dogovorjeno področje, 1. intervencije s pomočjo psov, 2. intervencije s pomočjo konj, 3. intervencije s pomočjo drugih živali, 4. aktivnosti s pomočjo živali.
Za Slovenijo si prizadevajte za čim temeljitejši pregled znotraj dogovorjenih meril. Za sosednje države pripravite jasno omejen primerjalni pregled. Naloga ne zahteva celovitega popisa vseh evropskih ponudnikov.
Vaše glavne naloge kot skupina
1. Opredelite in dokumentirajte postopek iskanja.
Zabeležite uporabljene podatkovne zbirke, spletne iskalnike in druge vire, iskalne izraze, datume iskanja ter merila za vključitev in izključitev zadetkov. Navedite tudi omejitve pregleda, vključno z jezikovno dostopnostjo in dostopom do celotnih besedil.
2. Pripravite pregled ponudnikov.
Za vsakega ponudnika v enotno preglednico vključite:
· naziv, državo in spletni naslov;
· ciljne populacije in okolje izvajanja;
· vključene živali ter opis dejavnosti in ciljev;
· poimenovanje programa, kot ga uporablja izvajalec;
· javno navedene poklice, izobrazbo in dodatna usposabljanja izvajalcev;
· podatke o izboru in pripravi živali, njihovi dobrobiti ter varnosti uporabnikov;
· navedene načine evalvacije in povezave do raziskav ali poročil;
· vir podatka in datum pregleda.
Dosledno razlikujte med navedbami ponudnika, lastno interpretacijo in informacijami, ki niso javno dostopne. Odsotnost informacije na spletni strani ne pomeni, da ponudnik določenega postopka ne izvaja.
3. Pripravite pregled znanstvenih člankov.
Za vsak članek navedite:
· polno bibliografsko referenco;
· državo izvedbe raziskave;
· raziskovalno vprašanje, značilnosti vzorca in okolje;
· opis intervencije oziroma aktivnosti in vključenih živali;
· raziskovalno zasnovo in morebitno primerjalno skupino;
· merjene izide in glavne ugotovitve;
· metodološke omejitve ter pomen ugotovitev za prakso.
Empirične raziskave in pregledne članke označite ločeno. Če celotno besedilo ni dostopno, to izrecno navedite in obseg svojih sklepov omejite na dostopne informacije.
4. Oblikujte primerjalno poročilo.
Poročilo naj obsega do 3000 besed, brez preglednic, prilog in seznama literature. Vključuje naj:
· namen in obseg pregleda;
· opis postopka iskanja;
· sintezo ugotovitev o ponudnikih in raziskavah;
· primerjavo strokovne prakse z raziskovalnimi ugotovitvami;
· kritično presojo omejitev pregleda;
· opredelitev informacijskih in raziskovalnih vrzeli;
· od tri do pet utemeljenih vprašanj za prihodnje intervjuje z izvajalci.
Poročilo naj presega opisovanje posameznih organizacij in povzemanje člankov. Pokaže naj, katere podobnosti, razlike in odprta vprašanja prepoznate ob primerjavi virov.
5. Pripravite se na okroglo mizo.
Na okrogli mizi predstavite ključne ugotovitve, njihovo strokovno relevantnost in vprašanja, ki zahtevajo nadaljnjo obravnavo. Vsak član skupine mora poznati skupni izdelek in biti pripravljen argumentirano sodelovati pri razpravi.
Oddaja naloge
Skupina odda:
· preglednico ponudnikov;
· preglednico znanstvenih člankov;
· primerjalno poročilo;
· kratek opis razdelitve dela in prispevkov članov.
Naloga temelji na javno dostopnih virih in znanstveni literaturi. Izvajanje intervjujev ali drugih oblik zbiranja podatkov pri udeležencih ni zahtevano.
Ocenjevanje skupinske naloge in okrogle mize
	Kriterij
	Največje število točk

	Jasnost obsega, meril in dokumentiranja postopka iskanja
	4

	Natančnost, ustreznost in sledljivost podatkov o ponudnikih
	4

	Kakovost prikaza in kritične presoje znanstvenih raziskav
	6

	Primerjalna sinteza, opredelitev vrzeli in vprašanj za nadaljnje raziskovanje
	6

	Individualni prispevek na okrogli mizi
	10

	Skupaj
	30


Pisni skupinski izdelek prinaša največ 20 točk. Individualni prispevek na okrogli mizi prinaša največ 10 točk in se ocenjuje glede na poznavanje gradiva, kakovost argumentacije, uporabo virov in odzivanje na vprašanja. Količina govorjenja sama po sebi ni merilo kakovosti sodelovanja.
2. Individualno refleksivno poročilo
40 % končne ocene, 40 točk
Namen naloge
Refleksivna praksa je pomembna sestavina strokovnega razvoja psihologa. Omogoča prepoznavanje in preverjanje lastnih predpostavk, kritično vrednotenje izkušenj ter povezovanje teorije, raziskovalnih dokazov in etičnih načel s strokovnim ravnanjem.
Refleksivno poročilo je namenjeno poglobljeni obravnavi vašega učenja pri predmetu, zlasti ob obisku izvajalca IPŽ, delu na primerih in strokovnih razpravah. Poročilo naj pokaže, kako so te izkušnje vplivale na vaše razumevanje področja, presojo profesionalnih vlog in prepoznavanje meja lastnih kompetenc.
Obseg in izhodišče poročila
Poročilo naj obsega 1500 besed, brez seznama literature. Izberite dva ali tri dogodke, opažanja oziroma strokovne dileme, ki so bili posebej pomembni za vaše učenje.
Uporabite ustrezen okvir refleksivne prakse, na primer Gibbsov model ali Kolbov cikel. Izbrani okvir naj podpira analizo izkušnje; zgolj poimenovanje njegovih faz ne zadostuje.
Vsebinski poudarki
Poročilo naj vključuje:
1. Opredelitev izkušnje in začetnih predpostavk
Jedrnato predstavite izbrano situacijo ter svoje predhodno znanje, pričakovanja in predpostavke. Razlikujte med neposrednim opažanjem, informacijami drugih oseb in lastno interpretacijo.
2. Kritično analizo izkušnje
Pojasnite, kaj vas je presenetilo, spodbudilo k razmisleku ali postavilo pred strokovno dilemo. Preučite alternativne razlage in ovrednotite, na katerih podatkih temeljijo vaše presoje.
3. Povezovanje s teorijo in raziskovalnimi dokazi
Izkušnjo analizirajte z uporabo relevantnih psiholoških konceptov in raziskovalnih ugotovitev. Pojasnite, kako literatura podpira, dopolnjuje ali problematizira vaše začetno razumevanje.
4. Obravnavo strokovnih in etičnih vprašanj
Presodite potrebe in avtonomijo uporabnikov, dobrobit živali, razmejitev strokovnih vlog, zaupnost ter meje kompetenc. Obravnava naj presega naštevanje etičnih načel in pokaže njihovo uporabo v konkretni situaciji.
5. Vrednotenje lastnega učenja in profesionalnega razvoja
Pojasnite, kako se je vaše razumevanje spremenilo, katera vprašanja ostajajo odprta in na katerih področjih potrebujete dodatno znanje, usposabljanje ali supervizijo.
6. Prenos spoznanj v prihodnje delo
Oblikujte konkretne sklepe o tem, kako bi pridobljena spoznanja uporabili pri prihodnjem psihološkem delu. Utemeljite, kaj bi v podobni situaciji ohranili, spremenili ali dodatno preverili.
Akademske in etične zahteve
Poročilo je akademska naloga. Svoje razmišljanje podprite z najmanj tremi relevantnimi strokovnimi oziroma znanstvenimi viri. Pri tem lahko uporabite predpisana poglavja knjige, raziskovalne članke in ustrezne etične smernice.
Refleksivno pisanje lahko poteka v prvi osebi, vendar mora biti argumentirano in jasno strukturirano. Osebno razkrivanje ni pogoj za kakovostno refleksijo. Ocenjujejo se globina analize, uporaba dokazov in prepoznavanje profesionalnih vprašanj, ne izražanje pozitivnega odnosa do IPŽ.
Pri opisovanju obiska in drugih izkušenj varujte zasebnost vključenih oseb. Če se obiska ne morete udeležiti, se s predavateljico vnaprej dogovorite za ustrezno nadomestno dejavnost ali gradivo.
Ocenjevanje refleksivnega poročila
	Kriterij
	Največje število točk

	Uporaba refleksivnega okvira in jasna struktura poročila
	5

	Kritična analiza izkušenj, lastnih predpostavk in alternativnih razlag
	10

	Povezovanje refleksije s psihološko teorijo in raziskovalnimi dokazi
	10

	Presoja etičnih vprašanj, profesionalnih vlog in meja kompetenc
	10

	Ovrednotenje lastnega učenja in prenos spoznanj v prihodnje delo
	5

	Skupaj
	40



3. Individualna študija primera
30 % končne ocene, 30 točk
Namen naloge
Študija primera je namenjena preverjanju sposobnosti uporabe psihološkega znanja pri sistematični presoji potreb, odločanju o primernosti vključitve živali in načrtovanju ciljno usmerjene intervencije.
Naloga naj pokaže logično povezanost med razumevanjem problema, teoretično utemeljitvijo, cilji, predlaganimi dejavnostmi in evalvacijo. Poseben poudarek je namenjen strokovni odgovornosti, dobrobiti uporabnikov in živali ter kritični presoji omejitev predlaganega pristopa.
Izbira primera
Izberete lahko primer iz nabora, ki ga bo pripravila nosilka predmeta, ali predlagate lasten primer, ki ga pred začetkom priprave naloge potrdi nosilka predmeta.
Lasten primer lahko izhaja iz strokovne literature, opazovanja prakse ali predstavlja izmišljeni učni primer. V predlogu navedite izvor primera, ciljno populacijo, osrednji problem, okolje obravnave in vprašanje vključitve živali.
Primer mora omogočati dovolj poglobljeno psihološko analizo. Podatke, ki jih ne poznate, označite kot manjkajoče; morebitne dopolnitve za potrebe učnega primera jasno označite kot predpostavke.
Obseg in struktura naloge
Študija primera naj obsega 1500 besed, brez prilog in seznama literature, ter vključuje naslednje sestavine:
1. Predstavitev primera in presoja potreb
Opišite relevantne značilnosti osebe oziroma skupine, njene želje, potrebe, zmožnosti, vire podpore in okoliščine obravnave. Opredelite informacije, ki bi jih pred strokovno odločitvijo še potrebovali.
2. Psihološka formulacija primera
Z uporabo relevantnih teorij pojasnite možne dejavnike nastanka in vzdrževanja težave ter dejavnike, ki bi lahko podpirali spremembo. Razlikujte med ugotovljenimi podatki in delovnimi hipotezami.
3. Presoja primernosti vključitve živali
Utemeljite morebitno korist vključitve živali, tveganja in omejitve. Obravnavajte alternativne možnosti ter določite merila vključitve, prilagoditve in prekinitve dejavnosti.
4. Cilji in predpostavljeni mehanizmi spremembe
Oblikujte enega ali dva konkretna cilja. Pojasnite, kako naj bi predlagana dejavnost prispevala k želenemu izidu in kateri psihološki procesi bi lahko bili pri tem vključeni.
5. Načrt izvedbe
Predstavite potek enega srečanja, vlogo psihologa in drugih sodelujočih, predvidene dejavnosti ter potrebne prilagoditve uporabniku, živali in okolju. Pojasnite povezavo z izbranim psihološkim pristopom.
6. Etična vprašanja in dobrobit živali
Obravnavajte informirano soglasje, možnost odklonitve sodelovanja, strokovne kompetence, varovanje zasebnosti in obvladovanje tveganj. Opredelite pogoje za dobrobit živali in ravnanje ob znakih stiske ali preobremenjenosti.
7. Dokumentiranje in evalvacija
Določite kazalnike, ki bi jih spremljali pred intervencijo, med izvajanjem in po zaključku. Pojasnite, kako bi presojali napredek, morebitne neželene izide in smiselnost nadaljevanja. V prilogi pripravite kratko predlogo zapisa srečanja.
8. Kritična presoja načrta
Ocenite izvedljivost predloga, omejitve dokazov in vprašanja, ki ostajajo odprta. Pojasnite, katerih sklepov na podlagi predvidenega spremljanja ne bi mogli oblikovati.
Vsebinske in strokovne zahteve
Nalogo utemeljite z najmanj tremi relevantnimi strokovnimi oziroma znanstvenimi viri. Literatura naj podpira konkretne odločitve v načrtu, ne zgolj splošnega opisa področja.
Izvedba intervencije in zbiranje podatkov pri uporabnikih nista zahtevana. Naloga predstavlja strokovno utemeljen predlog, ne dokazila o usposobljenosti za samostojno izvajanje IPŽ.
Utemeljena odločitev, da vključitev živali v konkretnem primeru ni primerna, je enakovredno veljaven izid analize. V tem primeru oblikujte alternativni načrt psihološke obravnave in predlog njegove evalvacije.
Ocenjevanje študije primera
	Kriterij
	Največje število točk

	Psihološka formulacija, presoja potreb in primernosti vključitve živali
	8

	Povezanost teorije, ciljev, predpostavljenih mehanizmov in načrta izvedbe
	8

	Etična presoja, profesionalne vloge in dobrobit živali
	7

	Dokumentiranje, evalvacija ter kritična presoja dokazov in omejitev načrta
	7

	Skupaj
	30



Skupne smernice za pripravo pisnih izdelkov
Vsi pisni izdelki morajo biti jasno strukturirani, terminološko dosledni in podprti z ustreznimi viri. Uporabljajte APA slog citiranja, 7. izdajo, ter upoštevajte Navodila za pripravo pisnih nalog UP FAMNIT.
Pri uporabi virov razlikujte s med empiričnimi ugotovitvami, teoretičnimi razlagami, navedbami izvajalcev in lastnimi predlogi. Trditve o učinkovitosti intervencij morajo ustrezati kakovosti in omejitvam razpoložljivih dokazov.
Posamezni izdelki lahko obravnavajo sorodno področje, vendar morajo izkazovati različne učne dosežke. Skupinska naloga predstavlja pregled in primerjavo področja, refleksivno poročilo analizo lastnega učenja, študija primera pa strokovno presojo in načrtovanje obravnave. Ponavljanje istega besedila ne more nadomestiti samostojne obravnave posamezne naloge.

